פירוש נוסף ערך זה עוסק בחברה לייצור מזון לתינוקות. אם התכוונתם למשמעות אחרת, ראו גרבר (פירושונים).

**גרבר** (Gerber Products Company) היא חברה בינלאומית לייצור מזון תינוקות ומוצרי תינוקות. מאז 2007 היא חברת בת של התאגיד הרב-לאומי נסטלה. הנהלתה שוכנת בפרימונט שבמישיגן, ארצות הברית. והיא מייצרת כ-200 מוצרים ב-80 מדינות.

היסטוריה
--------

החברה נוסדה ב-1927 בפרימונט שבמישיגן, על ידי דניאל פרנק גרבר, בעליו של מפעל "פרימונט" לייצור אריזות לפירות וירקות. אשתו דורותי גרבר החלה בהמלצת רופא להכין ידנית מזון תינוקות עבור בתה סאלי בת ה-7 חודשים (שהפכה בבגרותה לסמנכ"לית בחברה), ובעלה זיהה את ההזדמנות והחל לייצר מזון תינוקות. בתוך שנה הוציא לשוק חמישה מוצרי מזון תינוקות, עשויים משעועית, שזיף, גזר, תרד ומרק ירקות ובשר. בתוך כחצי שנה הופצו המוצרים ברחבי המדינה, ועם הזמן הפכה החברה לאחת הגדולות בעולם בייצור מוצרי מזון לתינוקות.

ב-1994 התמזגה החברה עם "מעבדות סנדוז", ושנתיים מאוחר יותר התמזגה סנדוז עם "סיבא-גייגי" והן הפכו לאחת מחברות מוצרי הפארם והתרופות הגדולות בעולם, "נוברטיס". בדצמבר 2006 רכש תאגיד נסטלה את חטיבת התזונה של נוברטיס, אך ללא גרבר, תמורת כ-2.5 מיליארד דולר באפריל 2007 נמכרה לבסוף גרבר לנסטלה, תמורת 5.5 מיליארד דולר.

לוגו החברה
----------

בלוגו החברה מופיעה דמותה של תינוקת, והיא מתנוססת על כל אריזותיה ופרסומיה והפכה לסמל מוכר של החברה. על פי פרסומי החברה, רק בסוף שנות ה-70, התינוקת היא אן טרנר קוק, שבבגרותה הפכה למורה. דמותה אויירה על ידי שכנתה דורותי הופ סמית', ונבחרה על ידי החברה במסגרת תחרות שנערכה ב-1928 לבחירת לוגו החברה, וב-1931 הוא הפך לסמל הרשמי של החברה. לקוק ולמשפחתה לא היה קשר רב עם חברת "גרבר" אחרי שפניה החלו לפרסם את החברה, אך ב-1950 היא קיבלה מהם סכום כסף כדי להסדיר את הזכויות על דיוקנה, לאחר שמישהו אחר טען שהוא התינוק המפורסם.

קוק, אם לארבעה ילדים, הייתה מורה לספרות אנגלית ולכתיבה במשך 26 שנים. לאחר פרישתה מההוראה נרשמה לחוג כתיבה והחליטה להקדיש עצמה לכתיבת ספרים. והשתמשה במוניטין שלה בתור התינוקת המפורסמת ביותר באמריקה כדי לעורר עניין בספריה.

ביוני 2022 הודיעה חברת המזון על פטירתה של אן טרנר קוק, ושתמשיך להיות סמל כפי שהייתה גם בחייה.

עם זאת, לאורך השנים נפוצו מספר אגדות אורבניות על זהות הדמות המופיעה בלוגו. על פי אחת מהן, התינוקת היא סאלי גרבר, בתם של דניאל ודורותי גרבר. אגדות אלו לא אומתו.

ב-2012 ערכה גרבר תחרות חדשה לבחירת דמותה של תינוקת, בה נבחרה תמונתה של מארי ג'יין; עם זאת, תמונתה מופיעה רק בפרסומות חדשות של החברה, ולא מחליפה את התמונה המקורית שעל האריזות.

שיווק בישראל
------------

מוצרי גרבר מיובאים לישראל החל משנת 1972. במשך כשלושים שנה יבואנית גרבר בישראל הייתה חברת "רנדי בע"מ", אך ב-2003 החליטה החברה העולמית להעביר את הזיכיון לחברת "גורי", ו"רנדי" החלה לייבא את המותג המתחרה "פרינוק".

באפריל 1991, נמצא חומר הדברה בכמה צנצנות של גרבר בחנות בחיפה, לאחר שתינוק אחד אושפז עקב הרעלה. משרד הבריאות והמשטרה ערכו חקירה שמסקנתה הייתה שייתכן שהרעל הוחדר על רקע לאומני.

בדצמבר 2005, שירות המזון והמעבדה לבריאות הציבור של משרד הבריאות גילה רמות חריגות של קדמיום באצווה של 300 מגשיות של מחית גזר. יומיים אחר כך הורה משרד הבריאות לגרבר להסיר מהמדפים את כל מחיות הגזר, בגלל המצאות הקדמיום, שהינה מתכת מסוכנת שהצטברותה בגוף בריכוזים גבוהים עלולה לפגוע קשות באיברים פנימיים ובעיקר בכבד ובכליות, ולגרום למחלות קשות נוספות. הקדמיום משמש בעיקר בתעשיית האלקטרוניקה והסוללות. במקביל ניתן למצוא את המתכת גם בסוגים שונים של מזון, ירקות הגדלים בתוך האדמה או על פניה, ובדגים השוחים במים מזוהמים. החברה העולמית ערכה מיד חקירה ולא איתרה בעיות באדמה שבה גדל הגזר שימש לייצר האצווה. לאחר שלא נמצאו בעיות במשלוחים נוספים והמשלוח שנבדק לא שווק חזר המוצר למדפים, אולם החברה איבדה נתח שוק רב שלה לטובת "פרינוק". שלושה ימים לאחר הודעת משרד הבריאות הגיש זוג הורים בקשה להגשת תובענה ייצוגית בסך של כ-60 מיליון שקל נגד יבואנית גרבר. בתום עשור של התדיינות משפטית שהגיעה עד בית המשפט העליון התביעה נדחתה. מאחר שהחברה טענה שקדמיום נמצא בכל חומר ביולוגי, לרבות גזר, ושהמלצת משרד הבריאות לכמות קדמיום מקסימלית אינה הנחיה מחייבת. מה גם שלפי הודעת משרד הבריאות לא הייתה צפויה כל סכנה לתינוקות שצרכו כמות סבירה של המוצר. בנוסף לא הוכיחו ההורים כי נגרם לבנם או להם נזק כלשהו. בפרט כשהנחיות משרד הבריאות התריעו מפני צריכה של שתי צנצנות בבת אחת, בעוד שההורים מסרו כי האכילו את בנם בכמות של שתי צנצנות לחודש בלבד.

לאחר שב-2007 חברת נסטלה העולמית רכשה את "גרבר" מיצרנית התרופות ומזון הבריאות נובארטיס, ובישראל הודיעה במקביל חברת הבת "אסם" על רכישת השליטה ב"מטרנה". החליטה נסטלה כי אסם תהפך לנציגתה הבלעדית לשיווק ומכירת המותג גרבר בישראל במקום חברת "גורי". אולם הממונה על ההגבלים העסקיים, רונית קן, חייבה את נסטלה לוותר על זכותה להפצת מוצרי דייסות גרבר בישראל, במסגרת תנאים שהטילה על מיזוג אסם-נסטלה עם מטרנה, כתנאי לאישור העסקה. המטרה הייתה למנוע מנסטלה כוח רב מדי בשוק הישראלי למזון לתינוקות, לכן נדרשה אסם להעביר את הפצת דייסות גרבר לגורם שלישי שיקבע את מחירן לצרכן באופן עצמאי, שאינו תלוי בנסטלה. העסקה לרכישת מטרנה על ידי אסם הושלמה לבסוף בדצמבר 2009,

אולם בדצמבר 2011 הודיעה אסם-נסטלה כי היא מפסיקה את היבוא של מוצרי גרבר לישראל, ותשווק רק את המותג "מטרנה דייסות", שהושק על ידי מטרנה כבר ב-2004.

בשנת 2020 חזרה אסם-נסטלה לשווק את המותג בישראל והרחיבה אותו מעבר למחיות הירקות והפירות המוכרים, גם לארוחות מוכנות המותאמות לפעוטות וילדים ולחטיפים.

* מזון לתינוקות - תפוחים ופירות יערמזון לתינוקות - תפוחים ופירות יער
* מזון לתינוקות - דגני בוקרמזון לתינוקות - דגני בוקר

קישורים חיצוניים
----------------

ויקישיתוף מדיה וקבצים בנושא **גרבר** בוויקישיתוף
* 

* אתר האינטרנט הרשמי של גרבר
* גרבר, ברשת החברתית פייסבוק

* גרבר, ברשת החברתית אינסטגרם

* גרבר, באתר פינטרסט

הערות שוליים
------------

1. ↑  מרשם ההצלחה של נובארטיס, באתר גלובס, 22 בפברואר 1998
2. ↑  שירות גלובס, ‏נסטלה רוכשת את חטיבת התזונה של נוברטיס, ללא גרבר, ב-2.5 מיליארד דולר, באתר גלובס, 14 בדצמבר 2006
3. ↑  הייג סימונסון, ‏נסטלה רוכשת את גרבר ב-5.5 מיליארד דולר במזומן, באתר גלובס, 12 באפריל 2007
4. 1 2 3  איי.פי. הסמל המסחרי של "גרבר" יוצאת מהאלמוניות כדי להתפרסם מחדש - כסופרת, באתר הארץ, 14 בפברואר 2004
5. 1 2  הניו יורק טיימס, פניה עיטרו צנצנות גרבר ברחבי העולם. השבוע היא מתה בגיל 95, באתר TheMarker‏, 5 ביוני 2022
6. ↑  The Gerber Generation Gives a Big Cheer for Its New Star!, ‏31 בינואר 2011
7. ↑  עידן חדש לאם הצעירה בישראל! מזו מוכן לאכילה לתינוק ולתינוקת!, מעריב, 25 באוגוסט 1972
8. ↑  יצחק דנון, ‏גרבר תובעת 6.5 מיליון ש' מרנדי, המפיצה שלה לשעבר, באתר גלובס, 30 באוקטובר 2003  
גלי וינרב, ‏גרבר העבירה את ההפצה לחברת גורי, באתר גלובס, 11 בספטמבר 2003
9. ↑  סיון קלינגבייל, רנדי תתחרה בגרבר על שוק מזון התינוקות, באתר TheMarker‏, 2 בפברואר 2005
10. ↑  גילה רזין, חומר הדברה "מטומיל" הוחדר לגרבר בארץ, חדשות, 16 באפריל 1991
11. ↑  אבי שמול, גילה רזין, התגלו שני צנצנות מורעלות של "גרבר"; ייתכן שהרקע לאומני, חדשות, 14 באפריל 1991  
הודיעה לציבור הההורים בישראל, חדשות, 16 באפריל 1991
12. ↑  רוני לינדר, שוב חומרים מסוכנים במזון לתינוקות: משרד הבריאות מזהיר מפני שימוש במחיות גזר מתוצרת גרבר, באתר TheMarker‏, 9 בדצמבר 2005  
שרון שפורר, צרת גרבר - נחמת מעברות?, באתר TheMarker‏, 9 בדצמבר 2005
13. ↑  רוני לינדר, משרד הבריאות הוריד מהמדפים מחיות גזר מתוצרת גרבר, באתר TheMarker‏, 11 בדצמבר 2005  
מיכל רוה, ‏פרשת הקדמיום לתינוקות: משרד הבריאות החל בבדיקת כל המחיות של גרבר, באתר גלובס, 11 בדצמבר 2005
14. ↑  איילה צורף, סמנכ"לית גרבר העולמית: "אין מלים לתאר עד כמה אנחנו רואים את המקרה בחומרה", באתר TheMarker‏, 11 בדצמבר 2005
15. ↑  הארץ, חודש לאחר פרשת גרבר - נתח השוק של החברה ממשיך להצטמצם, באתר TheMarker‏, 19 בינואר 2006  
הארץ, עוד לפני פרוץ המשבר - גרבר איבדה 50% מנתח השוק שלה בשל מחסור חמור במוצרים , באתר TheMarker‏, 11 בדצמבר 2005
16. ↑  עודד ארבל, בקשה לתביעה ייצוגית ב-60 מיליון שקל נגד יבואנית גרבר, באתר TheMarker‏, 13 בדצמבר 2005
17. ↑  צמרת פרנט, ‏ביהמ"ש דחה תובענה ייצוגית בסך 80 מיליון שקל נגד גרבר, באתר גלובס, 16 במאי 2011  
עו"ד אסף ביגר, מחיר הקלות של תביעות ייצוגיות צרכניות, באתר TheMarker‏, 19 באוקטובר 2014
18. ↑  יורם גביזון, אסם במו"מ עם קיבוץ מעברות על רכישת השליטה בחברת מעברות, באתר TheMarker‏, 14 ביוני 2006  
הארץ, אסם רכשה 51% ממטרנה ב-250 מיליון שקל , באתר TheMarker‏, 24 באוקטובר 2007
19. ↑  עדי דברת, יופסק שיווק דייסות גרבר בישראל, באתר הארץ, 8 בספטמבר 2008  
אילנית חיות, ‏גורי משיקה מתחרה ל"גרבר" תחת השם "הבחירה האורגנית", באתר גלובס, 15 במאי 2011
20. ↑  הדס מגן, ‏במסגרת מיזוג אסם ומטרנה: קן חייבה את נסטלה לוותר על זכותה להפצת דייסות גרבר, באתר גלובס, 5 באפריל 2009
21. ↑  אורה קורן, קן אישרה מיזוג אסם ומטרנה; אסרה על אסם להתנות מכירת מוצריה ברכישת מוצרי מטרנה ולהיפך, באתר TheMarker‏, 5 באפריל 2009
22. ↑  יעל גרונטמן, ‏הושלמה עסקת מטרנה: מעברות תקבל 269 מיליון שקל, באתר גלובס, 22 בדצמבר 2009  
ואדים סבידרסקי, מעברות השלימה עסקת מכירה של 51% ממטרנה לנסטלה-אסם תמורת 268 מיליון שקל, באתר TheMarker‏, 22 בדצמבר 2009
23. ↑  נורית קדוש, אסם מוחקת את המותג גרבר, באתר nrg‏, 27 בדצמבר 2011
24. ↑  איילה צורף, מטרנה מנסה לגדול על חשבון רמדיה: משלימה את מהלך מחיקת המותג "דייסל'ה" וכינוס תחום הדייסות תחת המותג "מטרנה", באתר TheMarker‏, 4 באוגוסט 2004
25. ↑  ריקול לחטיפי גרבר של אסם, באתר TheMarker‏, 10 בדצמבר 2020  
דבר, ‏ריקול לרסק הפופולרי: אסם הודיעה על איסוף מחית פירות של "גרבר", באתר דבר העובדים בארץ ישראל, 1 בספטמבר 2022

  


|  |  |
| --- | --- |
| בקרת זהויות עריכת הנתון בוויקינתונים | 
* LCCN: n80056709
* VIAF: 145412937
* WorldCat: lccn-n80056709

 |